Document ID: 32005D0308

KOMISIJAS LĒMUMS
(2005. gada 12. aprīlis),
ar ko apstiprina metodes cūku liemeņu klasificēšanai Igaunijā
(izziņots ar dokumenta numuru K(2005) 1099)
(Autentisks ir tikai teksts igauņu valodā)
(2005/308/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1984. gada 13. novembra Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai (1), un jo īpaši tās 5. panta 2. punktu,
tā kā:
(1)
Regulas (EEK) Nr. 3220/84 2. panta 3. punktā paredzēts, ka cūku liemeņus klasificē, nosakot liesās gaļas saturu saskaņā ar statistiski pierādītām novērtējuma metodēm, kuru pamatā ir cūkas liemeņa vienas vai vairāku anatomisko daļu fiziska novērtēšana; klasifikācijas metodes apstiprina, ja to novērtējums atbilst maksimālajai vidējai kvadrātiskajai novirzei; šī novirze tika noteikta ar 3. pantu Komisijas 1985. gada 24. oktobra Regulā (EEK) Nr. 2967/85, ar ko nosaka sīki izstrādātus noteikumus par Kopienas mēroga piemērošanu cūku liemeņu klasificēšanai (2).
(2)
Igaunijas valdība iesniedza Komisijai pieprasījumu apstiprināt divas cūku liemeņu klasificēšanas metodes un iesniedza rezultātus secēšanas izmēģinājumam, kas tika veikts pirms iestāšanās dienas, uzrādot protokola otro daļu, kā noteikts Regulas (EEK) Nr. 2967/85 3. pantā.
(3)
Izvērtējot šo pieprasījumu, tika secināts, ka nosacījumi šīs klasificēšanas metodes apstiprināšanai ir izpildīti.
(4)
Igaunijas komercdarbībā ir atļauts atdalīt no cūkas liemeņa galvu, priekškājas un asti; tas ir jāņem vērā, pielāgojot liemeņa svaru standarta liemeņa svaram.
(5)
Aparātu vai klasificēšanas metožu izmaiņas var apstiprināt tikai ar jaunu Komisijas lēmumu, ko pieņem, pamatojoties uz iegūto pieredzi; tādēļ pašreizējo apstiprinājumu var atcelt.
(6)
Šajā lēmumā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Ar šo ir apstiprinātas šādas metodes cūku liemeņu klasificēšanai Igaunijā atbilstoši Regulai (EEK) Nr. 3220/84:
a)
aparāts ar nosaukumu “Intrascope (Optical Probe)” un ar to saistītās novērtējuma metodes, kuru sīks apraksts ir sniegts pielikuma 1. daļā;
b)
aparāts ar nosaukumu “Ultra-FOM 300” un ar to saistītās novērtējuma metodes, kuru sīks apraksts ir sniegts pielikuma 2. daļā.
Attiecībā uz aparātu “Ultra-FOM 300”, kas minēts pirmās daļas b) punktā, ir noteikts, ka pēc mērījumu procedūras pabeigšanas ir jābūt iespējai konstatēt uz liemeņa, ka aparāts mērījuma vietā ir noteicis X2 un X4 mērījuma vērtības, kas noteiktas pielikuma 2. daļas 3. punktā. Mērījuma vietas atbilstošs marķējums jāveic mērījumu procedūras laikā.
2. pants
Neatkarīgi no Regulas (EEK) Nr. 3220/84 2. panta 1. punktā minētā standarta noformējuma Igaunijā cūku liemeņus var svērt un klasificēt, ja tie pēc pirmapstrādes ir bez galvas, priekškājām un astes. Lai izveidotu salīdzināmu cūku liemeņu klasifikācijas sistēmu, reģistrēto silta liemeņa svaru sareizina ar 1,07.
3. pants
Aparāta vai novērtējuma metodes izmaiņas nav atļautas.
4. pants
Šis lēmums ir adresēts Igaunijas Republikai.
Briselē, 2005. gada 12. aprīlī

Labels: 1
17
19
6
18